Në subjektet: Drejtoria e Administrimit të Pronës Publike/strukturat përgjegjëse, në Ministrinë e Financave dhe Ekonomisë, Shoqërinë aksionere “Porti Detar” Sarandë, si dhe Shoqëria aksionere “Duhan cigare”, Shkodër, u krye inspektim financiar publik, në zbatim të Vendimit të Nëpunësit të Parë Autorizues nr.77, datë 06.10.2023 “Për fillimin e inspektimit financiar publik”, i ndryshuar. Nga inspektimi i kryer, u konstatua sa vijon:

Ministri i Financave dhe Ekonomisë, në cilësinë e Aksionerit të vetëm shtet për Shoqërinë “Porti Detar” Sarandë dhe të Aksionerit mazhoritar për Shoqërinë “Duhan cigare” Shkodër, me Vendimet e Asamblesë së Aksionerit (nr.49 datë 19.06.2019; nr.62 datë 30.07.2019, si dhe, nr.3 datë 09.01.2020) ka vendosur kalimin e fondeve në vlerën prej 13 544 581 lekë, nga Shoqëria aksionere “Porti Detar” Sarandë për Shoqërinë aksionere “Duhan cigare” Shkodër.

* Drejtoria e Përgjithshme e Pronës Publike/ Drejtoria e Administrimit të Pronës Shtetërore, në Ministrinë e Financave dhe Ekonomisë, sot Ministria e Ekonomisë, Kulturës dhe Inovacionit:

Për periudhën objekt inspektimi rezulton që:

* Nga ana e Asamblesë së Përgjithshme të Aksionarëve rezulton të jenë marrë 3 (tre) Vendime, të cilat kanë konsistuar në kalimin e fondeve për shoqërinë aksionare “Duhan cigare” Shkodër: i) nr.49 Prot, datë 19.06.2019, në vlerën prej 1 778 079 lekë, ii) nr.62, datë 30.07.2019, në vlerën 9 766 502 lekë, si dhe, iii) nr.3, datë 09.01.2020, në vlerën prej 2 000 000 lekë.
* Nga ana e Asamblesë së Përgjithshme të Aksionarëve, në referencë të këtyre vendimeve, është vendosur kalimi i fondit në vlerën totale prej 13 544 581 lekë, nga shoqëria “Porti Detar” Sarandë, për shoqërinë “Duhan cigare” Shkodër.
* Kërkesat për fonde, bërë nga shoqëria aksionare “Duhan cigare” Shkodër, nuk dokumentohet të jetë shqyrtuar paraprakisht në Këshillat Mbikëqyrës respektivë: i) Këshillin Mbikëqyrës të shoqërisë aksionare “Portit Detar” Sarandë, si dhe, ii) Këshillin Mbikëqyrës të shoqërisë aksionare “Duhan cigare” Shkodër, në mos përmbushje të kërkesave të Ligjit nr.9901, datë 14.4.2008 “Për Tregtarët dhe Shoqëritë Tregtare”, “Këshilli i administrimit”, neni 154 “Të drejtat dhe detyrimet”, pika 1 “Këshilli i administrimit”, germa “ç”.
* Vendimet e Asamblesë së Përgjithshme të Aksionarëve, nuk kanë respektuar kërkesat ligjore, sikurse parashikuar në VKM-në nr.54, datë 05.02.2014 “Për përcaktimin e kritereve të procedurës e të mënyrës së dhënies me qera, enfiteozë apo kontrata të tjera të pasurive shtetërore”.
* Vendimet e Asamblesë së Përgjithshme të Aksionarëve, nuk kanë respektuar kërkesat ligjore, sikurse parashikuar në Vendimin e Këshillit të Ministrave nr.570, datë 03.10.2018 “Për Këshillat Mbikëqyrës të shoqërive anonime shtetërore”, pika 7.
* Vendimet e Asamblesë së Përgjithshme të Aksionarëve vlerësohen akte ligjore të cilat, nuk referojnë/mbështeten në kërkesat, sikurse parashikuar në Ligjin nr.9901, datë 14.4.2008 “Për Tregtarët dhe Shoqëritë Tregtare”, dhe konkretisht neni 135, pika 2 “Të drejtat dhe detyrimet” të këtij ligji.
* Nga ana e Drejtorisë së Administrimit të Pronës Shtetërore nuk dokumentohet një analizë database/prognozë e të ardhurave të kontratave të qerasë dhe emfiteozës, si dhe një parashikim i të ardhurave, në funksion të përdorimit të këtyre të ardhurave, në referencë të VKM-së nr.54, datë 05.02.2014 “Për përcaktimin e kritereve, procedurës dhe mënyrës së dhënies me qira, emfiteozë apo kontrata të tjera të pasurisë shtetërore”.
* Nga ana e Drejtorisë së Administrimit të Pronës Shtetërore, nuk janë përmbushur kërkesat e VKM-së nr.503, datë 13.09.2017 “Për përcaktimin e fushës së përgjegjësisë shtetërore të Ministrisë së Financës dhe Ekonomisë”, Kreu III- pika 17 “Administrimi i pronës Shtetërore”, si dhe Kreu IV, pika 16, ku përcaktohen përgjegjësitë e Ministrisë së Financës mbi: “Ushtrimin e të drejtave që rrjedhin nga të qenit Pronar i Pronës Shtetërore”, si dhe nuk janë përmbushur detyrat funksionale sikurse përcaktuar në Rregulloren e Brendshme, neni 25/1 “Drejtoria e Administrimit të Pronës shtetërore”, paragrafi 3, “Detyrat Kryesore”, germa “c” dhe “g”.
* Për sa më lart, Vendimet e Asamblesë së Përgjithshme të Aksionarëve, me anë të të cilave është kryer kalimi i fondit nga shoqëria aksionare “Porti Detar” Sarandë, për shoqërinë aksionare “Duhan cigare” Shkodër, në vlerën totale prej 13 544 581 lekë, kanë ekspozuar buxhetin e shtetit ndaj një risku potencial.
* Shoqëria aksionare “Porti Detar” Sarandë:
* Nga ana e shoqërisë aksionare “Porti Detar” Sarandë/strukturat përgjegjëse, nuk dokumentohet një analizë financiare e detajuar, në zbatim të kërkesave zyrtare/referencat përkatëse ligjore në fuqi, lidhur me kalimin e fondeve për secilin Vendim/Urdhër të zbatuar nga ana e tyre, në cilësinë e klientit urdhërues.
* Nga ana e shoqërisë aksionare “Porti Detar” Sarandë/strukturat përgjegjëse nuk dokumentohet një korrespodencë zyrtare me Drejtorinë e Financës dhe Buxhetit, si dhe me Drejtorinë së Përgjithshme të Administrimit të Pronës, në Ministrinë e Financës dhe Ekonomisë, lidhur me kërkesat e pikës 3, të Vendimit nr. 49, datë 19.06.2019, ku është përcaktuar: “Me krijimin e të ardhurave nga qeradhënia”, shuma prej 1 778 079 lekë, do të kalojë në favor të shoqërisë aksionare “Porti Detar” Sarandë.
* Nga ana e Administratorit të shoqërisë aksionare “Porti Detar” Sarandë, nuk janë respektuar kërkesat e Ligjit nr.9901, datë 14.4.2008 “Për Tregtarët dhe shoqëritë Tregtare”, Kreu III “Administratorët dhe Këshilli mbikëqyrës, sistemi me dy nivele”, neni 166 “Dispozita në zbatim”, pika 1.
* Shoqëria aksionare “Duhan Cigare” Shkodër:
* Nga ana e Administratorit të shoqërisë dhe Nëpunësit Zbatues/Ekonomiste, për periudhën respektive të ushtrimit të detyrës, rezulton se, pagat e punonjësve nuk janë paguar në mënyrë proporcionale, si dhe nuk është ruajtur kronologjia e evidentimit dhe likujdimit të shpenzimit respektiv.
* Nuk janë respektuar kërkesat për plotësimin e deklaratave për kontributet për sigurimet shëndetësore dhe shoqërore, në moszbatim të kërkesave të Ligjit nr. 7703, datë 11.05.1993 “Për sigurimet shoqërore në Republikën e Shqipërisë”, të ndryshuar (periudha Shkurt-Mars 2018, E Sig-025).
* Likuidimi i kryer për llogari të ekspertit kontabël, lidhur me auditimin e pasqyrave financiare, viti 2015, në vlerën prej 180 000 lekë, është kryer në mungesë të dokumentacionit justifikues ligjor; Vlera prej 180 000 lekë vlerësohet dëm ekonomik për buxhetin e shtetit.

Në përfundim të inspektimit, grupi i inspektimit ka propozuar:

* Masë shpërblim dëmi 1 (një)
* Masa rregullative 15 (pesëmbëdhjetë)